Document ID: 32011R0589

VYKONÁVACIE NARIADENIE KOMISIE (EÚ) č. 589/2011
z 20. júna 2011,
ktorým sa mení a dopĺňa vykonávacie nariadenie (EÚ) č. 302/2011, ktorým sa otvára mimoriadna dovozná colná kvóta na určité množstvá cukru na hospodársky rok 2010/2011
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (1), a najmä na jeho článok 187 v spojení s jeho článkom 4,
keďže:
(1)
Ceny cukru na svetových trhoch sa v prvých mesiacoch trhového roka 2010/2011 udržiavali na konštantne vysokej úrovni, v dôsledky čoho sa spomalilo tempo dovozu predovšetkým z tretích krajín, na ktoré sa vzťahujú určité preferenčné dohody.
(2)
Komisia na túto situáciu zareagovala a nedávno prijala rad opatrení s cieľom zabezpečiť dodatočné dodávky na trh v Únii. K týmto opatreniam patrí aj nariadenie Komisie (EÚ) č. 222/2011 z 3. marca 2011, ktorým sa ustanovujú mimoriadne opatrenia, pokiaľ ide o uvoľnenie cukru a izoglukózy mimo kvóty na trh Únie pri zníženom poplatku za nadbytočné množstvo počas hospodárskeho roka 2010/2011 (2), ktorým sa zvýšila kombinovaná dostupnosť cukru a izoglukózy na trhu v Únii o 526 000 ton, a vykonávacie nariadenie Komisie (EÚ) č. 302/2011 z 28. marca 2011, ktorým sa otvára mimoriadna dovozná colná kvóta na určité množstvá cukru na hospodársky rok 2010/2011 (3), ktorým sa pozastavilo uplatňovanie dovozného cla na 300 000 ton cukru položky KN 1701.
(3)
Dovoz cukru v rámci aktívneho zošľachťovacieho styku v súlade s kapitolou 3 nariadenia Komisie (EHS) č. 2454/93 z 2. júla 1993, ktorým sa vykonáva nariadenie Rady (EHS) č. 2913/92, ktorým sa ustanovuje Colný kódex Spoločenstva (4), sa znížil a spracovateľský priemysel zvýšil mieru využívania cukru, na ktorý sa vzťahujú kvóty, vo vyvážaných výrobkoch. Pre tieto skutočnosti zostala situácia dodávok na trh v Únii napätá a pretrváva riziko nedostatočných dodávok v posledných mesiacoch trhového roka až do nového zberu.
(4)
Vysoké ceny cukru na svetovom trhu preto ohrozujú dostupnosť dodávok na trhu v Únii. Z tohto dôvodu je potrebné zvýšiť množstvo 300 000 ton určené vo vykonávacom nariadení (EÚ) č. 302/2011, v prípade ktorého sa pozastavilo uplatňovanie dovozného cla na cukor, o 200 000 ton.
(5)
V súlade s článkom 11 nariadenia Komisie (ES) č. 891/2009 z 25. septembra 2009, ktorým sa otvárajú colné kvóty Spoločenstva v sektore cukru a zabezpečuje ich správa (5), sa otvorenie colnej kvóty na dovoz výrobkov z cukru podľa článku 187 nariadenia (ES) č. 1234/2007 s poradovým číslom 09.4380 (mimoriadne dovezený cukor), množstvá týchto výrobkov, vzhľadom na ktoré sa pozastavuje uplatňovanie dovozného cla, a obdobia colných kvót musia stanoviť osobitným právnym aktom. Vykonávacím nariadením (EÚ) č. 302/2011 sa pozastavuje uplatňovanie dovozného cla na 300 000 ton cukru položky KN 1701.
(6)
Vykonávacie nariadenie (EÚ) č. 302/2011 by sa malo zodpovedajúcim spôsobom zmeniť a doplniť.
(7)
Riadiaci výbor pre spoločnú organizáciu poľnohospodárskych trhov nedoručil stanovisko v lehote, ktorú stanovil jeho predseda,
PRIJALA TOTO NARIADENIE:
Článok 1
V článku 1 prvom pododseku vykonávacieho nariadenia (EÚ) č. 302/2011 sa dopĺňa táto veta:
„Uplatňovanie dovozných ciel na dodatočné množstvo 200 000 ton sa pozastavuje od 1. júla 2011 do 30. septembra 2011.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Jeho účinnosť končí 30. septembra 2011.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 20. júna 2011

Labels: 3
17